Wir, die aͤptissin und gemeiner convent des closters Kùngsveld, Sant Claren ordens, Costentzer bystums, tuͦnd kunt menglichem mit disem brife, dz wir gemeinlich fùr ûns und alle ûnser nachkomē mit guͦter und zytlichˀ
vorbetrahtung verlihen habent reht un̄ redlichen un̄ lihent offenlich mit disem brief dem erbˀn Cuͦntzman Hoͤrin, dem mùller, ûnser Ober Mùli ze Zovingen, vor der statt, uff der Wygeren gelegen, mit soͤlichem underscheid un̄ gedingen un̄ ouch umb den zinse als dz alles hienach beschriben ist: ✳ des ersten ✳ dz er odˀ sin erbn̄, ob er enwere, die selbn̄ mùli in guͦten eeren und bùwen haben ✳ sol und ouch dz geschirre als ouch er dazuͦ komē ist un̄ also dz ungevarlich ze nutzen un̄ ze nieszen syge mit stegen un̄ mit wegen, mit wuͦren, mit wasser, mit wasser rùnsen, mit wasser leite un̄ gemeinlich mit allen ehaften, frygheiten, rehten und
gewonheiten, so in dehein wyse dar zuͦ gehoͤren sol un̄ mag, als ouch dz bis har un̄ an inͤ komē ist. ✳ und sol er un̄ sin erbn̄ die mùli also haben un̄ besitzen die nechsten zwentzig jar, so da koment nach einander nach datum
disz briefes, jerlich umb zwentzig un̄ siben mùt luters zins kernē davō jerlich ze gebent un̄ ze werent uff sant Vallentins tag, des heiligen maˀtreˀs, Zovinger mesz und ùnserm amptmā antwûrten ze Zovingē,
wer der je zuͦ zitn̄ ist, zuͦ sinē handē in ûnserm namē, aͧne alles vˀzichen, allerley sachen, nùt uszgenomē. ✳ und wenne sich die zwentzig jar also vˀloͤffen hant, ✳ so sol un̄ mag den̄ der selb Cuͦntzmā Hoͤri oder sin
erbn̄ un̄ nachkomē die mùli den̄ fùrbaszˀ behaben umb den obgeschribenē zinse un̄ mit den gedingē als dz diser brief wyset, nach mùli un̄ ouch nach der
statt
Zovingen reht, aͧne ûnser un̄ aller ûnser nachkom̄ ✳
widersprechen, aͧn alle gevˀd. ✳ ob aber si also darzuͦ nit staͧn woͤltent, so mugen wir die selbn̄ ûnser mùli lihen un̄ besorgen mit wem wir den̄ wellent un̄ moͤgent, vō inē gentzlich ungehindˀt un̄ ungesumpt
in alle wyse und wege. doch so soͤllent si ûns die mùli mit allem ob geschribenē bùwē un̄ geschirre antwùrten in soͤlichen eeren als ouch si darzuͦ komē sint un̄ ouch mit allen vˀsessnē zinsen, ob deheiner
dar uff bestandē un̄ vˀsessen were und nit bezalt. ✳ were ouch, dz die selb mùly hinder inē vō gemeines lant krieges wegn̄ abgebrant odˀ geswemet wurde, ✳ da vor gott syge, dz sol ime noch sinen erbn̄
deheinē schaden bringē, ✳ wurden aber wir soͤlichˀ loͤffen inne, ✳ so mugen wir uns₎n amptlùten bevelhen die mùli abzeslyszen. dar zuͦ sol den̄ der selb Cuͦntzmā ✳ odˀ sin erbn̄ nach soͤlichen loͤffen des gevoͤlgig
sin un̄ beholffen, und wenne den̄ soͤlicher kriege und urlûg ende genomen hett, so soͤllent wir un̄ ouch si jetweder teil zwen erber man uszerkieszen, die ouch den̄ ungevarlich darzuͦ sitzent. und wes sich den̄ die selben
vier erber man erkennent, es sigen widerbûwe ablaͧszung der zinsen und gemeinlich vō aller gebresten un̄ sumpnùsz wegn̄, so hie vō uffgeloͤfen weren, da soͤllent wir ze beiden teilen bi der selbn̄ vier mānen spruch
belibn̄, ✳ genztlich aͧn alle geverd. ✳ ✳ wurde aber die selb mùli vō ime odˀ sinē erbn̄ odˀ vō iren diensten odˀ den sinen, wer die werent, von fûres not odˀ vō anderm merklichem gebresten un̄ vˀwarlòsi gebresten und
schaden enphahen un̄ dz kuntlich were, da vor got syge, dz sol er odˀ sin erbn̄ ûns ablegen gentzlich, aͧne allen ùns₎n un̄ ûnsers closters costen un̄ schaden, odˀ wir mugent sy un̄ ûnser bûrgen har umb
anlangen so ferrˀ bis dz ûns umb soͤlichen schaden genuͦg beschicht. ouch so ist berett un̄ gedinget, dz ùnser amptlùte, den wir dz je bevelhent, zwirent in dem jare die mùli un̄ dz geschirre un̄ all ander bûwe
und zuͤgehoͤrung der selbn̄ mùli beschoͧwen sònd, funden si denn an deheinē stuke gepresten odˀ manglung, ✳ dz soͤllent si den̄ fùrderlich beszren, ✳ widˀkeren un̄ ablegen un̄ dar zuͦ bringē als er vor wz aͧne
gevˀde. wa aber si des nit entaͤtent, so mugen wir un̄ ûnser nachkomē den selbn̄ Hoͤrin odˀ sine erbn̄ un̄ bûrgen harumb manē un̄ angriffen, nach dem un̄ dz hienach gelùtert staͧt, alles aͧn geverd.
und also so ist der selb Cuͦntzmā Hòri zuͦ der mùli komē un̄ hàt si funden guͦt mit tache, mit gemach, mit stuben un̄ dz hus alles wol gewandet un̄ mit sechs redern, der sint zwei guͦt, die andern in beider
maͧsz. item sechs par schiben in beider maͧsz. itē un̄ hett die relle stein einē dritteil einer eln und einē vinger Rinvelder gestein. item die äszmùli hett stein: ein eln minder eins vingers breit Savenwiler
un̄ Tiefflicher gesteins. itē die nider huͧs mùli hett stein: ein halb eln Brugger gesteins. itē die nider wysz mùli hett stein: ein eln und eins vingers breit Tieffliker gestein. item die ober wysz mùli hett stein
ein eln minder eins halben viertels Dieffliker. itē die ober huͧs mùli hett stein: ein eln minder eins dritteils un̄ eins vingers breit Bûrgender un̄ Bruggˀ gesteins. item vier guͦt wannē, ✳ zwo guͦt sprùwer rytern.
item ein guͦt kernē ryter, ✳ ein guͦt àsz sibe, zwei guͦti haͤrine sibe, zwei guͦti hoͤltzine sib, ✳ ein guͦt viertel und ein guͦt ime. item sechs botchen un̄ sechs trimellen. item sechs meltroͤg ✳ un̄ sechs wasser reder und
sechs kampreder, ✳ ussen un̄ innē gezapfet un̄ geringet, und die blûwe, in beider maͧsz uszen geringet un̄ gezapfet. item einē kernē kasten, ✳ einē melkasten und dri kˀnē botchen und ouch ein hebisen und umb
dz wir vō dem obgenāten Hòrin ûnser zinsen dester sicherer sygent, als vor staͧt, besunder ouch der widerbringung, der bùwen, beszrung des geschirres, fùr, vˀwarloͤsi un̄ ouch fùr all ander artikel, vor un̄ ouch nach
geschriben, so hett er ùns zuͦ rechten bùrgen gegebn̄ un̄ gesetzet unvˀscheidenlich die erbˀn, wysen Uͦlrichen Weber, zuͦ dien ziten schultheisz, und Uͤllin Mùlital, den slosser, burger ze Zovingen, mit der bescheidenheit
und gedinge, were dz der selb Cuͦntzmā Hoͤri oder sin erbn̄ deheines jares des obgeschribenē zins uff den zil un̄ in der wyse, als vor stàt, odˀ ob si die mùli un̄ geschirre mit iren zuͦgehoͤrungen allen in soͤlichen eren,
als dz da vor erzellet ist, odˀ ob si an deheinē, dz si halten soͤllent, ir selbes vˀgeszent un̄ nit enhieltent und nit wider brehtent die presten, als dz da vor underscheiden ist, wenne den̄ si odˀ ir bùrgen vō ûns
oder ùnsern amptlùten gemant werdent mit botten odˀ mit briefen, ze hus, ze hof odˀ under ougen, ✳ so soͤllent si in den nechsten aht tagen dar nach fùrderlich dar zuͦ tuͦn, dz ùns genuͦg beschehe und ouch
gentzlich widerbraht un̄ abgeleit soͤlicher schade un̄ gebrest, darumb si denne gemant worden sint. wa aber si des nit endaͤtent und an deheinē der vorgeschribenē stùken sùmig werent, so moͤgen wir mit
vollem gewalt un̄ mit frygem urlob inͤ und ouch sine burgē und dar zuͦ ir guͦt, ligendes un̄ varendes, an griffen in stetten, doͤrffern un̄ ouch uff dem land, wa und an welen stetten wir die erfrag konnet,
mit gericht odˀ àne gericht un̄ die vˀsetzen odˀ vˀkouffen àne ir selbes un̄ ouch aller menglichs vō iren wegn̄ sumpnùsz un̄ widerred, so feͤrˀe bis dz si ûns gentzlich abgetragent umb welen der obgeschribenē
artikel si denne gemant worden sint, mit sampt dem costen un̄ schaden, den wir soͤliches angriffens un̄ nachjagens wegn̄ enphangen hettent àne alle geverd. ✳ und hie vor sol ✳ ouch inͤ, ✳ sine erbn̄ un̄ ouch
die bûrgen un̄ ouch alles ir guͦt hie vor nût schirmē noch teken, wand si sich har inne entzihen hant aller hilff, geischlichs un̄ weltlichs, rechtes un̄ gerichtes, stettrechtes, burgrehtes, lantrehtes und
ouch aller andˀer fùnden un̄ gevˀden, da mit si sich wider disen brief behelffen moͤhtent in dehein wyse, ùber kurtz odˀ lange zit, àn alle geverd. ✳ gienge ouch der obgenantē bûrgen in dem zit deweder abe vō
tòdes wegn̄ odˀ sust unnùtze, wurde ze phendent, ob es ze schulden keme, so sol un̄ ist der gùlte un̄ ouch der bùrge, so dannoht nûtz ist, schuldig, wenne si dar umb gemant werdent in den nechsten aht
tagen nach der manūg ûns einē andern als nùtzen an des abgegangnē statt gebn̄, der sich hier inn vˀbinde, wes sich der abgangen vˀschriben un̄ vˀbunden hatte. ✳ wa aber si des nit entaͤten, so mugen wir
si harumb angriffen ze glicher wyse, als dz da vor vō des zinses un̄ anderer sachen wegn̄ geschriben stàt, bis dz dis ouch beschiht àn all gevˀd. ouch sol menglichs wissen, dz der vorgñt Cuͦntzmā Hòry dem
spital ze Zovingen jerlich gebn̄ sol ✳ vier mût kernē Zovinger mesz ze zinse. wir soͤllent ouch inͤ un̄ sin erbn̄ halten un̄ schirmē holtz ze hoͧwen zuͦ der mùli in allē welden, da si dz nach ùnser fryheit,
briefen, rehtē un̄ gewonheit hoͤwen soͤllent, un̄ gemeinlich zuͦ allen andren wasser gengen, mùlitiches wuͦren un̄ allen ehafften, fryhaiten, rehten un̄ zuͦgehoͤrungen, mit ùnsern briefen hilff und
schirmungen, so feͤr un̄ wir dz vˀmoͤgent àn alle gevˀd. und diser dingen un̄ lihung zuͦ warem un̄ offenē urkûnd so habent wir, die aͤptissin un̄ der convent, obgñt, ✳ fûr ûns un̄ ûnser nachkomē
ûnseri ingsigel gehengkt an disen brief, ✳ der gebn̄ ist des jares, do man zalte vō Cristus gebûrt vierzehen hundert un̄ in dem siben un̄ zweintzigosten jare, an sant Peters tag, als er uff den stuͦl gesetzet
ward.